गड़बड़ी का आरोप लगा कर्मचारी को कमरे में बंदकर मारपीट की
अंबिकापुर| मिशन चौक केदारपुर निवासी जितेंद्र सिन्हा प्रतापपुर रोड निवासी मक्खन अग्रवाल के कोल्ड स्टोरेज में मैनेजर का काम करता है। कोल्ड स्टोरेज सोनपुर रोड में है। संचालक का अपने मैनेजर से आय-व्यय के हिसाब में गड़बड़ी होने की बात को लेकर विवाद चल रहा है। संचालक ने इसी को लेकर मंगलवार को सुबह फोन कर जितेंद्र सिन्हा को कोल्ड स्टोर में बुलाया। जितेंद्र अपने परिजनों को बताकर कोल्ड स्टोरेज पहुंचा। वहां संचालक ने गड़बड़ी का आरोप लगाते हुए उसके साथ मारपीट शुरु कर दी। इसके बाद उसे एक कमरे में बंद कर दिया। काफी समय होने के बाद जब जितेंद्र नहीं लौटा तो परिजनों को संदेह हुआ और उन्होंने कोतवाली पहुंचकर शिकायत की। पुलिस ने काेल्ड स्टोरेज की तलाशी ली तो वहां से जितेंद्र एक कमरे से बरामद हुआ। उसे कमरे में बंद कर दिया गया था। परिजनों की शिकायत पर पुलिन ने संचालक के खिलाफ धारा 294, 506, 342 व 323 के तहत अपराध दर्ज कर जांच शुरू कर दी है।
hin_Deva hin_Deva